visagino savivaldybės taryba

SPRENDIMAS

DĖL VISAGINO SAVIVALDYBĖS TARYBOS 2015 M. SAUSIO 29 D. SPRENDIMO NR. TS-1 „dėl PINIGINĖS SOCIALINĖS PARAMOS NEPASITURINTIEMS VISAGINO SAVIVALDYBĖS GYVENTOJAMS TEIKIMO TVARKOS APRAŠO PATVIRTINIMO“ PAKEITIMO

2023 m. rugsėjo 28 d. Nr. TS-190

Visaginas

Visagino savivaldybės taryba, vadovaudamasi Lietuvos Respublikos vietos savivaldos įstatymo 15 straipsnio 4 dalimi, 16 straipsnio 1 dalimi, Lietuvos Respublikos piniginės socialinės paramos nepasiturintiems gyventojams įstatymo 4 straipsniu, nusprendžia:

1. Pakeisti Piniginės socialinės paramos nepasiturintiems Visagino savivaldybės gyventojams teikimo tvarkos aprašą, patvirtintą Visagino savivaldybės tarybos 2015 m. sausio 29 d. sprendimu Nr. TS-1 „Dėl Piniginės socialinės paramos nepasiturintiems Visagino savivaldybės gyventojams teikimo tvarkos aprašo patvirtinimo“:

1.1. Papildyti 71 punktu:

„71. Seimui priėmus įstatymus arba Vyriausybei priėmus nutarimus vykdant įstatymus, dėl kurių keičiasi valstybės biudžeto ir (ar) savivaldybių biudžetų einamųjų biudžetinių metų įsipareigojimai dėl piniginės socialinės paramos teikimo, taip pat ekonomikos krizės šalyje atveju ar kai yra regioniniai socialinės ekonominės raidos pokyčiai savivaldybėse ir (ar) padidėja energijos ir (ar) kuro (žaliavos), naudojamų būstui šildyti ar karštam vandeniui ruošti, kainos rinkoje, ir jeigu nepakanka pagal 7 punktą skirtų lėšų piniginei socialinei paramai teikti, papildoma lėšų suma piniginei socialinei paramai finansuoti savivaldybei skiriama iš valstybės biudžeto.“

1.2. Pakeisti 8 punktą ir jį išdėstyti taip:

„8. Aprašo 5.1 ir 5.2 punktuose nustatytai piniginei socialinei paramai administruoti skiriama ne mažiau kaip 7 proc. lėšų, skirtų piniginei socialinei paramai mokėti, o lėšos, nepanaudotos piniginei socialinei paramai mokėti, naudojamos socialinei sričiai finansuoti Visagino savivaldybės tarybos nustatyta tvarka. Jeigu savivaldybei skiriamos valstybės biudžeto lėšos, siekiant užtikrinti Lietuvos Respublikos piniginės socialinės paramos nepasiturintiems gyventojams įstatymo įgyvendinimą, Aprašo 5.1 ir 5.2 punktuose nustatytai piniginei socialinei paramai administruoti skiriama 4 proc. lėšų, skirtų piniginei socialinei paramai mokėti.“

2. Paskelbti šį sprendimą Teisės aktų registre ir Visagino savivaldybės interneto svetainėje.

Savivaldybės meras	Erlandas Galaguz